วอยซ์ ไบโอเมตริกซ์
โดย...แบงก์กลิ้ง
19 พ.ย. 2559

โดย...แบงก์กลิ้ง
เริ่มแล้วสำหรับการใช้ระบบการยืนยันตัวตนด้วยเสียง (Voice biometrics) ของธนาคารซิตี้แบงก์ ซึ่งเป็นนวัตกรรมใหม่ในไทย แต่เก่ามาจากต่างประเทศที่นำเอาเทคโนโลยีชีวภาพ (Biometrics) มาใช้ในระบบการเงิน
ลูกค้าของธนาคารซิตี้แบงก์หากต้องการใช้ระบบนี้จะต้องสมัครลงทะเบียนเพื่อเก็บไฟล์เสียงซะก่อน รายละเอียดมีดังนี้ ลูกค้าจะต้องโทรไปที่ ซิตี้โฟน แบงก์กิ้ง 1588 และแจ้งยินยอมตอบรับการใช้บริการ วอยซ์ ไบโอเมตริกซ์ หลังจากนั้นระบบจะทำการจัดเก็บพิมพ์เสียงของลูกค้าในรูปแบบของวอยซ์พรินต์ โดยจะเป็นการตอบคำถามข้อมูลส่วนบุคคลเกี่ยวกับเจ้าของบัญชีธนาคารหรือบัตรเครดิต ซึ่งหากการลงทะเบียนเพื่อบันทึกพิมพ์เสียงสมบูรณ์ ระบบจะส่งข้อความ หรืออีเมลเพื่อแจ้งเตือนประมาณ 2-4 ชม.ถัดไป
ทั้งนี้ หลังจากที่ได้ข้อความแจ้งเตือน ลูกค้าสามารถใช้การยืนยันตัวตนด้วยเสียงผ่านเจ้าหน้าที่ซิตี้โฟน แบงก์กิ้ง ด้วยระบบ วอยซ์ ไบโอเมตริกซ์ ได้ทันที โดยระบบจะทำการเข้ารหัสเสียงของลูกค้าเพื่อเปรียบเทียบกับพิมพ์เสียงที่มีการเข้ารหัสและจัดเก็บไว้ในช่วงการลงทะเบียนเสียง ซึ่งจะใช้เวลาตรวจสอบความเป็นตัวตนของลูกค้าเพียงไม่กี่วินาที ด้วยการสนทนาที่ไม่จำกัดรูปแบบ และเมื่อระบบพิสูจน์อัตลักษณ์พิมพ์เสียงของลูกค้าเรียบร้อย จึงสามารถสอบถามข้อมูลหรือทำธุรกรรมการเงินได้
ซิตี้แบงก์ยืนยันว่าระบบวอยซ์ ไบโอเมตริกร์ ช่วยลดระยะเวลาการยืนยันตัวตนจากกว่า 1 นาที เหลือ 10-15 วินาที เพิ่มศักยภาพให้บริการลูกค้าจำนวนมากขึ้นและมีจำนวนธุรกรรมผ่านคอลเซ็นเตอร์มากขึ้น และปลอดภัยมากยิ่งขึ้นด้วย อยากรู้จริงหรือไม่ก็ต้องลองไปใช้บริการกันดู